Sangoma in sop oor troue met 13-jarige | Maroela Media
The Sowetan het Donderdag berig 'n 57-jarige sangoma het met 'n 13-jarige meisie in Modimolle getrou. Die meisie kry epileptiese toevalle en hy het glo met haar getrou sodat hy "haar moeilikheid met haar voorvaders" kan dophou.
Die kind se ma sê die sangoma het haar dogter vir twee jaar behandel en van epilepsie genees. Hy het toe vir haar gesê die kind se voorvaders teister haar en dat sy gemonitor moet word. Hy het toe aangebied om met haar te trou.
"Ons het nie 'n ander keuse gehad as om in te stem nie, want ons wou hê dat sy gesond bly," het die ma aan die dagblad gesê. Sy het ook R5 000 lobola vir haar dogter aanvaar.
Die sangoma is op 23 Januarie in hegtenis geneem nadat 'n inwoner die "verhouding" by sosiale werkers aangemeld het.
"Sulke dinge mag nie geduld word nie. Kinders het 'n reg tot opvoeding en 'n stabiele en veilige omgewing," het Phumla Williams, 'n woordvoerder van die regering, gesê.
"Die regering is bly dat die nasionale vervolgingsgesag die voorval ondersoek en glo dit sal die nodige aandag kry en as 'n prioriteit beskou word," het sy gesê.